정조 9년
乙巳九月二十四日申時。上御壽康齋。左副承旨與提調入侍時。藥房提調徐有隣。左副承旨李祖承。假注書李敬五。記注官承膺祚。記事官金鳳顯。以次進伏訖。上命書傳敎曰。予於此宗臣。待之優異者。尊其年甲也。況以昔年侍衛。又參昨年朝參。壽躋大耋。至受几杖。巋然鶴髪。精力康旺。每於宗英班聯。輒加寵眷。今見禮單。深用愴衋。輸送等節。從厚擧行。別致賻。以最優例輸送。柩材亦令各別擇送。成服日。遣近待致祭。祿捧限三年仍給。奉祀孫。待閱服懸註調用。以示予意。備局有司堂上徐有隣曰。今此下本司上言中。驪州良人李鳳才等。以爲本邑折衝李啓明。每當歉歲。所儲之穀。親自負戴。沒數私賑於一面。救其飢饉者。自甲午以後七年。而每年或四五十石。或五六十石。一面之民。賴以全活。特施激勸來世之典爲辭。而有卿其査實。後日登筵時稟處事。命下矣。歉荒之歲。捐財救民者之褒賞激勸。自是朝家不易之典。且於諸道。亦多已例。李啓明之七年私賑。濟活人命。果如上言內辭緣。則宜有論賞之擧。而外邑事情。有難料度。分付道臣。細加探察。使之具由報來。以爲稟處之地。狀頭李鳳才四件外上言之罪。令攸司照律勘處。通津幼學李尙祜上言。以爲渠父普顯。以象民至冤之事。敢煩天聽。至被定配之律。而渠祖宜春。今年八十二歲。依法典收贖爲辭。而有詳考文案稟處之命矣。李普顯之做出謊說。攘奪民田。始也呼訴。終焉天聽。論其罪狀。實合刑配。而渠父宜春。年果八十二。則收贖放宥。亦係法典內事。令本道査問報來後。依法典施行。義州居民黃深。以爲本以京華之蹤。丙丁實邊之時。因朝令。移居本府。則元居人。目之以鄕外武列。凡邑之軍鄕任中。擯不與焉。癸卯冬。因本道兩營之陳弊。元居與鄕外。互差軍鄕任事。狀請蒙允。而今至三載。終不擧擬。自今以往。無論業文業武。座首中軍都監千別將。輪回互差。一例竝用爲辭。而有商量後日登對稟處之命矣。鄕武之通融差出與否。惟在於道帥臣該府尹。察其地處。擇其身手。簡選差定而已。初非登徹朝家之事。而乃有此天聽之擧。事之駭痛。莫此爲甚。不可以鄕曲愚蠢。置而不論。上言內辭緣勿施。四件外猥濫上言之罪。令攸司照法勘處。東萊多大浦水軍民人張日生等。以爲所居本鎭黑巖島項船艙等三處。係是生藿之處。而自均役廳。每年以七十二兩收稅。自十餘年前。陸海相浸。藿不生焉。而稅納自如。民人等盡賣農庄。以納藿稅。恒年廢農。流散無依。令該廳商量善處。而有卿其商量。後日登筵時稟處之命矣。蓋此東萊水軍。日前以此事。呈訴均廳。而以其遠難料度。付之本道。査實頉給。而大抵海稅之額歲縮。海民之怨日滋者。莫非道臣守令全不致心。越視秦瘠之致。向來自均廳。筵稟定奪。仍卽措辭發關於各道。使之此得彼失。頉舊加新。無減比摠。毋貽民怨。而目今式年在邇。差員點檢。按例當行。毋論漁藿船鹽。一一査括。自徵者頉給。隱漏者加錄。俾無如前漫忽之意。另加嚴飭。此藿稅亦待其畢點檢。往復該廳。以爲減稅之地。而事非四件。實係屑越。狀頭移法司。照律勘處。泰安梨園牧場居民金有聲。以爲本牧周回。旣近百里。許多國馬。隨處蕃息矣。癸酉年。民人輩敢生奸計。不報本寺。擅築內場。而本鎭不能禁斷。幅圓比前。殆減十分之一。且土性瘠确。不合養馬。三百餘馬。太半餓死。內場之居民。則種穀成實者。偏被蹴踏之害。故癸卯呈訴本鎭。則本鎭論報本寺。撤毁內場矣。伊後外場民孫東一。誣訴本寺。又築內場。弊復如前。卽令撤其內場。依前遍放。一以爲牧馬善養之道。一以爲民生保存之地爲辭。而有後日登對時稟處之命矣。本牧內場之或設或毁。迄無止迫者。事甚訝惑。問于本寺。則以爲方因內外場民人之相訟。已爲發關行査。而姑未決折云。令該寺嚴加査實。從公決給後。刑止枚報本司。以爲憑考之地。而狀頭金有聲。四件外冒濫之罪。照律嚴處事。竝爲分付爲宜。慶尙全羅道京主人金宗億等。以爲兩道邸吏之役。百弊層生。不得保存。最其冤痛而難保者。若當新舊官交替之時。則各樣債錢。自京專責邸吏。而所用債錢。非獨多年不報。雖或還報。只給本錢。數多利殖。皆爲白地替當。諸上司各衙門上納。若出逋欠。則杖督替徵於京主人。故堇堇準納之後。下去本邑。欲爲收捧。則百般爲頉。亦未肯報。又自士夫家。稱以婚喪。求請轉囑各司。其所責徵。有同應納之公物。臣矣身等。蕩敗流離者。前後相續。令廟堂。更申癸巳革弊之啓下節目。嚴加禁斷。至於貢市之民。每有詢瘼之典。故有懷上徹。而臣矣身等。獨不與鳴冤之中。日後詢瘼時。與貢市民。一體陳弊爲辭。而有商量後日登對時稟處之命矣。邸人弊瘼。朝家曾已稔知。癸巳節目。非不嚴明。而京外多不遵行。衙門勢家之白地徵責。外邑債錢之延拖不報。以致難保之境者。固已可矜。而且渠輩擧行。皆是京外緊重文簿。比諸貢市人。無甚異同。自朝家。若不痛加禁斷。則必將渙散而後已。更自本司。申明癸巳節目。使之恪遵擧行。俾無一毫違越之弊。癸巳後種種弊端。亦不可不逐條禁斷。其中可以捧甘者捧甘。可以行會者行會。一一矯革。以爲保存之地。至於貢市詢瘼時。同爲入參事。渠之援引。乃是癸巳已例。且於惠廳。受出貢價。賣買資生。則渠輩所願。不無依據。而旣與元貢人有異。且是新創之事。置之。上言一款。係是四件外事。狀頭金宗億。令攸司照律勘處。繕工監九營繕軍契舊貢人李德文等。以爲九營繕軍契。擔當公廨百八處。修葺之役。而一年所受兵曹木四十同。戶曹米一百石。不能當各處浩繁之役。公私負債。將至萬餘兩。擧皆逃散。責應無人。故伊時提調。抄募富實者。而渠等俱在應募之中。仍給帖文。使之擧行。而前貢人萬餘兩負債。竝爲歸屬於渠等。自戊子至癸巳六載之間。以私財策應之數。殆近累萬金。本監量宜變通後。錢二千兩。米一百石添補貢價。而本監員役等。乘時奪取。自作囊橐。渠等閱年勤苦。負債赤立之餘。仍作局外之人。令廟堂査實出給。如前擧行云矣。當初營繕軍契之弊。至有新募移給之境。而六年之間。又有添價變通。仍屬該監。員役之擧。伊時該監之所措置。自有所據。行之十年。別無弊端。而今此李德文輩。乃於年久之後。敢以負債等說。張皇稱冤。至煩天聽。究厥所爲。誠極痛駭。狀頭出付法司。依律照勘。上言內辭緣勿施。何如。上曰。依爲之。其中李鳳才黃深張日生金有聲金宗億等五人所訴。雖非四件內事。法典內。係是切緊民弊。則四件外事。許令聽理。又許鳴冤。今番通編纂輯之時。始知有此受敎。此後非斂貨猥籲者外。事係民弊。勿爲直請猥濫律事。分付刑曹。定式施行。李德文科治事。依施。東萊民弊。蓋知其十分難支。稔聞於曾經守土之臣。朝家旣知之。何不矯捄。分付道臣。今番則除尋常。一一頉給。擧行形止。卽爲狀聞事。措辭行會。泰安民弊。無論事實之如何。因一微事。今春至登於囚供。卿何不記有乎。大抵該寺之尙不痛決。誠亦慨然。此意分付該寺。可也。出擧條有隣曰。南部居朴廷臣母韓召史。以爲渠子廷臣。出入于恩彦君房。爲掌務之任。而三南各邑量外隱結打量事發行。而本郡貧不能資裝。受馬牌之意。移文兵曹。則兵曹堂上。防塞不許矣。該色吏懲索錢兩馬牌圖出。如是者。三矣。令秋曹。嚴査瞞人見欺之罪。分揀減等矣。子廷臣。生出獄門。使七十寡女。賴以相依爲辭。而有商量稟處之命矣。廷臣許多罪狀。昭載於秋曹文案。係是一律。已承款罪人。則敢生希覬之心。有此屑越之擧者。尤萬萬駭痛。上言人韓召史。旣以女身。年過七十。雖不得請罪。而上言內辭緣勿施。朴廷臣。令秋曹。依律處斷。何如。上曰。朴廷臣事。不必出擧條。筵說載錄。而大抵各宮宮屬。自內皆有小名單子。而恩彦君房。元無掌務名色。亦無厥漢姓名。卽此一款。可知其誣罔。若此之故。該宮房。每爲此輩所藉賣。殊極痛駭。所謂廷臣。後坐起。以假稱委折。刑推捧供以聞事。自本司分付該曹。有隣曰。上言中靑松梨田坪驛吏林就三馬位虛結充數及馬額減給事。未受位結。或準數充給。本驛馬額。或量宜減數之意。分付本道。燻造契人嶺南位太劃給事。南部姜召史。忠烈公吳達濟。五代孫復戶還屬事。咸悅吳昌寶四邑宮土兩稅事。南部金宗鼎松人債錢事。竝依下敎。量其可否。從長決處。可以捧甘者捧甘。可以行會者行會。而渠輩所訴。或出於土地相訟。或出於錢貸爭辨。而俱非四件內事。姜召史外上言諸人猥濫天聽之罪。竝令攸司。照法勘處。何如。上曰。此非出擧條事。當初付之有司堂上者。蓋欲猥濫。則只欲拔去。可以從施者。欲令稟處。靑松驛吏事。依此施行。其餘但令勿施。此擧條置之。只以筵說載錄。擧條原本。送于有司堂上處。有隣曰。上言中康津民人延齡君房土地濫稅事。瑞山民人水軍疊役事。限內不爲現身。依法典勿施。何如。上曰。亦非出擧條事。原本送于有司堂上處。有隣曰。京畿監司徐有防狀啓。今番繫錚猥濫之類。一竝拔去。而其中不敢擅便者。開錄馳啓。而有此則不必回啓。有司堂上商量。後日登對稟處。擊錚人放送事回諭之命矣。其一。西部麻浦居。前習讀官徐命孝。原情請罷。嶺南漕運之法。創出京江作隊之規事也。嶺南漕倉之設置。實是民國兩便之政。松政一款。雖或有議。漕運等節。別無弊端。若其一二敗船。莫非守令不善飭。船格之所作奸。初不關於漕倉設施之致。則渠以前習讀官。收斂江民。猥濫天聽者。究厥罪狀。誠極痛駭。原情勿施。其一。慶尙道長鬐縣金相翊原情。本縣冬背串牧場弊瘼。凡爲十六條。而問于司僕寺。則其中或有本寺之應捧者。或有該驛之濫捧者。或有本寺之所不知者。而若如原情。則其爲民弊。大矣。自本司。逐條捧甘於該寺。亦爲知委於道臣。使之嚴加査實。各別痛禁。諸般弊瘼。一一釐正後。修成冊報本司。以爲憑處之地。而此亦非四件內事。揆以民習。殊甚無嚴。雖有放送之命。俱不可仍置。徐命孝金相翊。令畿營。分輕重懲礪。何如。上曰。依爲之。不特徐命孝事爲然。大抵作隊船節目。雖未夬許頒行。以今年觀之。明知其無實效。當初設施。亦非牢定之事。今因言端。更此下敎。與僚堂相議。後日次對時。指一稟處。可也。出擧條命檢校直閣入侍。賤臣承命出。與檢校直閣徐龍輔偕入進伏。上命書傳敎曰。明日抄啓文臣親試。宣傳官試講。再明日爲之。仍命退。諸臣以次退出。